La Bibia piemontèisa/Testament Vej/Salm/Salm 146


Salm

146. Aleluja! Làuda Nosgnor, ànima mia! 

Ël Salmista a cissa ‘l pòpol ëd Nosgnor a nen fidesse 'd coj che an ësto mond a fan mostra d’avèj ëd podèj, ma mach an Nosgnor, ël giust Rè dë sto mond ch’a l’ha a cheur la sòrt ëd coj ch’a son ant lë bzògn.

Aleluja! Làuda Nosgnor, ànima mia! I laudrai Nosgnor për tuta la vita e fin-a con mè ùltim respir i cantrai ‘d làude a Nosgnor! Fid-te pa 'd coj che an ësto mond a l’han ëd podèj. Lor a peudo nen salvete. Cand ch’a rendo l’ànima, lor a artorno a la tèra, e tùit ij sò progèt a meuiro con lor. Pitòst, a son bonorous coj ch’a l’han ël Dé ‘d Giacòb coma sò agiùt e che soa speransa a stà an Nosgnor sò Dé. A l’é chiel ch’a l’ha fàit ël cel e la tèra, ël mar e tut lòn ch’a-i ëstà. Chiel a mantniss sempe soe promësse. Chiel a rend giustissia a coj ch’a son crasà e a dà da mangé a coj ch’a l’han fam. A l’é Nosgnor ch’a libera ij përzoné. A l’é Nosgnor ch’a deurb j’euj dij bòrgno. Nosgnor a fà sté sù an pé coj ch’a son cargà ‘d fardèj. Nosgnor a-i veul bin a coj ch’a son giust. Nosgnor a goerna ij forësté ch’a stan an tra ‘d noi. Chiel a goerna j’orfanin e le vidoe, ma a rend inùtij ij pian dij malfasent. Nosgnor a regna për sèmper. Chiel a l’é ‘l tò Dé, Gerusalem, pr’ ij sécoj dij sécoj. Aleluja!

Nòte 

Bibia
Testament Vej
Salm